Vulstasies droog ná stormloopArgieffoto Verskeie vulstasies het nie meer brandstof nie nadat motoriste Dinsdag gejaag het om hul voertuie vol petrol te gooi voor die groot petrolprysverhoging in werking sou tree, berig News24. Fin24 kon slegs loodvrye petrol by ŉ vulstasie in Crawford, Kaapstad opspoor, terwyl ander vulstasies motoriste moes wegwys. Dit was reeds Dinsdagaand om 19:30. Personeellede by vulstasies het leë pompe met asblikke en veiligheidskegels afgesper. Die vulstasie in Crawford goed georganiseerd en al 12 pompe was werksaam. Die bestuurder, wat motoriste na spesifieke pompe verwys het om die rye kort te hou, het aan Fin24 gesê hy dink dit is “oneties” en “ek dink onwettig” om ou voorraad teen hoër pryse te verkoop. Hy het egter bygevoeg dat eienaars van vulstasies gewaarsku is dat ŉ brandstoftekort ervaar kan word weens persone wat hul motors opvul voor die petrolprysverhoging. Die bestuurder, wat anoniem wou bly, het gesê hy het Sondag ŉ aflewering bestel, maar het slegs die helfte van die 60 000 liter wat hy versoek het, ontvang. “Dit is baie moontlik dat die ander vulstasies leeg is,” het hy gesê. “Talle van die stasies sal eers direk na middernag of môreoggend weer brandstof ontvang.” Die departement van energie het Vrydag aangekondig dat die prys van petrol Woensdag in Gauteng met R1.62 per liter sal styg. Aan die kus sal 95-oktaan met R1.60 styg. Die prys van 93-oktaan styg in Gauteng met R1.56 en aan die kus met R1.54.